b'\n_START_ARTICLE_\nIda \xc3\x98stergaard Madsen\n_START_SECTION_\nX Factor og Seize the Day (2012\xe2\x80\x93nu)\n_START_PARAGRAPH_\nEfter audition og seks liveshows i X-Factor 2012 gik Ida videre til finalen som \xc3\xa9n af tre deltagere, og hendes mentor var Pernille Rosendahl. Ved finalen den 23. marts 2012 i Jyske Bank Boxen i Herning sang hun Coldplays nummer "Paradise", ligesom hun sammen med Lukas Graham sang dennes nummer "Ordinary Things". I den afg\xc3\xb8rende runde fremf\xc3\xb8rte hun sit eget nummer "I Can Be" og vandt over Line Larsen med 61.7 procent af de 306.317 afgivne stemmer. Vindernummeret havde hun skrevet i samarbejde med Tobias Stenkj\xc3\xa6r og S\xc3\xb8ren Vestergaard. "I Can Be" modtog i juni 2012 platin for 30.000 downloads._NEWLINE_DR meddelte efter finalen i Herning, at Ida havde f\xc3\xa5et flest sms-stemmer i alle seks liveshows._NEWLINE_Ida varmede op for Katie Melua i Odense d. 30. juni 2012._NEWLINE_Ida synger duet med Mads Langer p\xc3\xa5 sangerens album In These Waters, der udkom den 4. marts 2013. Langer kontaktede oprindeligt Ida for at skrive et nummer til hendes kommende debutalbum, men endte med at skrive sangen "In These Waters" sammen med hende til hans eget album._NEWLINE_Idas anden single, "Underdog", blev udgivet den 18. marts 2013. Hun pr\xc3\xa6senterede sangen i semifinalen i X Factor den 15. marts. Sangen er skrevet i samarbejde med den amerikanske sangskriver Neill C. Furio, der tidligere har arbejdet sammen med Marie Frank. "Underdog" har modtaget guld for 900.000 streams._NEWLINE_Den 28. oktober 2013 udkom hendes tredje single, "Maybe I Like It". Sangen handler if\xc3\xb8lge Ida om "at man skal gribe dagen og nyde hvert eneste \xc3\xb8jeblik. Og s\xc3\xa5 handler den ogs\xc3\xa5 om ikke at fokusere p\xc3\xa5 fremtiden og andres forventninger til \xc3\xa9n, for d\xc3\xa9t, oplever jeg, kan v\xc3\xa6re meget begr\xc3\xa6nsende. Jeg kan godt lide det uvisse". Singlen er forl\xc3\xb8ber for Idas debutalbum, "Seize the Day", der udkommer den 18. november._NEWLINE_Den 11. november blev hendes musikvideo til "Maybe I like it" offentliggjort p\xc3\xa5 youtube. Den 18. november udkom Idas f\xc3\xb8rste album "Seize the day", og det blev p\xc3\xa5 en dag det 4. mest downloadede album p\xc3\xa5 Itunes. Den 27. november snakkede Ida om sit nye album, tankerne om hendes x-factor tid og sang "Maybe I Like It" i "Go\' morgen Danmark" p\xc3\xa5 TV 2. _NEWLINE_If\xc3\xb8lge Ekstra Bladet blev der i den f\xc3\xb8rste uge i salget solgt 385 eksemplarer af "Seize The Day", som gav Ida en 20. plads p\xc3\xa5 albumlisten.'